BEAUTY ยังระส่ำ! เปิดเช้าดิ่งต่อ 4% แพนิคผลงาน Q2 พลาดเป้า
BEAUTY เปิดเช้าดิ่งต่อ 4% นักลงทุนแพนิคผลงาน Q2 พลาดเป้า! ล่าสุด ณ เวลา 10.21 น. อยู่ที่ระดับ 6.95 บาท ลบ 0.25 บาท หรือ 3.47% สูงสุดที่ระดับ 7.25 บาท ต่ำสุดที่ระดับ 6.70 บาท มูลค่าซื้อขาย 1.30 พันล้านบาท
6 ก.ค. 2561

ผู้สื่อข่าวรายงานว่า ราคาหุ้น บริษัท บิวตี้ คอมมูนิตี้ จำกัด (มหาชน) หรือ BEAUTY เปิดการซื้อขายวันนี้ที่ระดับ 6.90 บาท จากราคาปิดวานนี้ 7.20 บาท ล่าสุด ณ เวลา 10.21 น. อยู่ที่ระดับ 6.95 บาท ลบ 0.25 บาท หรือ 3.47% สูงสุดที่ระดับ 7.25 บาท ต่ำสุดที่ระดับ 6.70 บาท มูลค่าซื้อขาย 1.30 พันล้านบาท

ทั้งนี้ ราคาหุ้น BEAUTY เปิดตลาดภาคเช้ายังคงถูกขายต่อจากวานนี้ที่ปรับตัวลดลงอย่างหนักมาปิดที่ระดับ 7.20 บาท จากความกังวลผลประกอบการไตรมาส 2/2561 หลังผู้บริหารออกมายอมรับว่าผลการดำเนินงานในช่วงไตรมาส 2/61 จะออกมาต่ำกว่าที่คาดการณ์เอาไว้
ขณะที่ วันนี้ราคาหุ้น BEAUTY ยังคงปรับตัวลดลงอย่างต่อเนื่องจากแรงเทขายจนทำจุดต่ำสุดที่ระดับ 6.70 บาท คิดเป็นการปรับตัวลดลง 6.94% จากวันก่อนหน้า
ด้าน บล.ฟินันเซีย ไซรัส แนะนำ “ขาย” ให้ราคาเป้าหมาย 7 บาท/หุ้น โดยมองว่า จากการประชุมนักวิเคราะห์ ทำให้กังวลกับแนวโน้มการเติบโตของ BEAUTY มากขึ้น โดยระยะสั้นคาดว่ากำไรสุทธิไตรมาส 2/2561 จะลดลงแบบจากปีก่อน ครั้งแรกตั้งแต่เข้าตลาดฯ จากยอดขายในกลุ่ม Beauty Cottage (8-9% ของรายได้รวม) ที่ชะลอตัวหนัก และผลของการคุมเข้มสินค้าและโรงงานผลิตเครื่องสำอางของ อย. ที่ทำให้การออกสินค้าใหม่ล่าช้า รวมถึง ทำให้การส่งออกสินค้าไปจีนยากลำบากมากขึ้น
ขณะที่ แนวทางการแก้ปัญหาของ BEAUTY ที่มุ่งเน้นการทำตลาดแบบ Cross Border และการรุกช่องทาง Modern Trade มองว่าไม่ใช่เรื่องง่าย เพราะแม้จะเป็นตลาดที่ใหญ่ แต่การแข่งขันก็สูงมากเช่นกัน เราปรับลดกำไรปีนี้ลง 26% เหลือ 1,168 ล้านบาท (ลดลง 5% จากปีก่อน) และปรับลดกำไรระยะยาวในช่วง 5 ปีข้างหน้าลงเฉลี่ย 32% ต่อปี พร้อมทั้งเปลี่ยนวิธีประเมินมูลค่าจากเดิม DCF เป็น Relative PE เพราะกำไรระยะยาวเริ่มคาดการณ์ได้ยากขึ้น โดยอิง PE Multiplier 18 เท่า ได้ราคาเป้าหมายปี 61 เท่ากับ 7.00 บาท ยังคงแนะนำขาย 